Listi õpetus, ta rahvusliku majanduse süsteem leidis innu­kaid pooldajaid ja teravaid vastaseidki. Viimased avastasid mõ­negi nõrga koha ta süsteemi teoreetilises alusmüüris. Ent ta rahvusliku majanduse idee on jäänud vankumatult püsima ning võitnud üha rohkem poolehoidu ja tunnustust nii majandusteoreetikute kui ka -praktikute seas. Eriti võime nentida rah­vusliku majanduse ülesehituse ja arenduse püüdeid pärast maa­ilmasõda peaaegu kõikides  Euroopa riikides ja teatud määrani koguni USA-ski. Isegi klassikaline vabakaubanduse maa - Ing­lismaa - on tõmbunud kaitsetollide, kontingentide jne. müüri taha. Tänapäeva majanduspoliitika peaparooliks on autarkia, kavamajandus ja asundamine. Omatööstuse arendamine, kait­setollid, tootmise harmooniline korraldamine, kogu rahvuse toot­like jõudude kavakindel kasutamine, rakendamine ja arenda­mine on tänapäeval peaaegu kõikjal aktuaalsemaid päevaküsi­musi. Füsiokraatide ja klassikute "vabast võistlusest" ja  "loomulikust korrast" on jäänud vaid minevikumälestus. Eriti sel­gesti on märgata Listilt püstitatud majanduspoliitiliste põhimõ­tete rakendamist tänapäeva Itaalias ja Saksamaal.